वाराणसी। आस्था के जग विख्यात मेले के तीसरे और आखिरी दिन भगवान जगन्नाथ का रथ खींचने के लिए भक्तों में होड़ मच गई। शनिवार को करीब दो सौ मीटर तक रथ खींचकर चौराहे के निकट लाने को रस्सी पकड़ने के लिए बच्चों, महिलाओं, युवाओं और बुजुर्गों में जमकर धक्कामुक्की हुई। इस दौरान हर-हर महादेव के जयकारों से इलाका गूंजता रहा। श्वेत शृंगार के बाद सुहाने मौसम में महाप्रभु का दीदार करने और चरणों में तुलसी की भेंट अर्पित करके लिए घर-घर से भक्त उमड़ पड़े। इंद्र से भी नहीं रहा गया और हल्की फुहारों से उन्होंने भगवान जगन्नाथ के पांव पखारे।